Martvoň, Anton, poslanec NR SR (2014-10-22):
Ďakujem pekne. Vážený pán predseda, vážený pán minister a vážené kolegyne, kolegovia, dovoľte, aby som predniesol pozmeňujúci a doplňujúci návrh k vládnemu návrhu zákona, ktorým sa mení zákon o správe majetku štátu (tlač 1113). Hneď v úvode dovolím si povedať, že obsah tohto pozmeňujúceho návrhu bol, samozrejme, predtým skonzultovaný so Slovenskou rektorskou konferenciou, kde za obsah tohto návrhu hlasovalo všetkých 19 rektorov, ktorí 4. septembra 2014 sa zúčastnili zasadnutia Slovenskej rektorskej konferencie. Predmetné znenie pozmeňujúceho a doplňujúceho návrhu je nasledovné: Za navrhovaný článok I sa vkladá nový článok II, ktorý znie: Čl. II Zákon č. 176/2004 Z. z. o nakladaní s majetkom verejnoprávnych inštitúcií a o zmene zákona NR SR č. 259/1993 Z. z. o Slovenskej lesníckej komore v znení zákona č. 464/2002 Z. z. v znení zákona č. 581/2004 a zákona č. 506/2010 Z. z. sa mení a dopĺňa takto: 1. V § 1 ods. 3 písm. b) sa slová „§ 5 ods. 7“ nahrádzajú slovami „§ 5 ods. 11“. 2. V § 5 odsek 1 znie: „(1) verejnoprávna právna inštitúcia môže predať nepotrebnú nehnuteľnú vec na základe obchodnej verejnej súťaže tomu, kto ponúkne najvyššiu kúpnu cenu. Kúpna cena v obchodnej verejnej súťaži nesmie byť nižšia ako primeraná cena, ak ods. 2 až 5 neustanovujú inak. Ak žiadny záujemca neponúkne v obchodnej verejnej súťaži za nepotrebnú nehnuteľnú vec kúpnu cenu najmenej vo výške primeranej ceny, je verejnoprávna inštitúcia povinná opakovať obchodnú verejnú súťaž.“ 3. V § 5 sa za odsek 1 vkladajú nové ods. 2 až 5, ktoré znejú: „(2) Ak ani v opakovanej obchodnej verejnej súťaži neponúkne žiadny záujemca za nepotrebnú nehnuteľnú vec kúpnu cenu najmenej vo výške primeranej ceny, je verejnoprávna inštitúcia oprávnená vykonať obchodnú verejnú súťaž, v ktorej ponúkne nepotrebnú nehnuteľnú vec na predaj za primeranú cenu zníženú o 30 %. Ak žiaden záujemca neponúkne za nepotrebnú nehnuteľnú vec kúpnu cenu najmenej vo výške primeranej ceny zníženej o 30 %, je verejnoprávna inštitúcia oprávnená vykonať obchodnú verejnú súťaž, v ktorej ponúkne nepotrebnú nehnuteľnú vec za primeranú cenu zníženú o 60 %. (3) Ak je predmetom prevodu stavba spolu s pozemkom, kúpna cena podľa ods. 2, nemôže byť nižšia ako primeraná cena pozemku znížená o 50 %. (4) Ak žiaden záujemca nesplní určené podmienky a neponúkne v obchodnej verejnej súťaži podľa ods. 2 za nepotrebnú nehnuteľnú vec kúpnu cenu najmenej vo výške primeranej ceny zníženej o 60 % alebo ak ide o prevod podľa ods. 3, kúpnu cenu najmenej vo výške primeranej ceny pozemku zníženej o 50 %, verejnoprávna inštitúcia je oprávnená ponúknuť nepotrebnú nehnuteľnú vec na bezodplatný prevod tým štátnym organizáciám alebo štátnym príspevkovým organizáciám v regióne, v ktorom sa táto nepotrebná nehnuteľná vec nachádza, ktorým by táto nepotrebná nehnuteľná vec mohla účelne slúžiť na plnenie úloh v rámci predmetu ich činnosti alebo v súvislosti s ním. Ak žiadna štátna rozpočtová organizácia alebo štátna príspevková organizácia neprejaví do 30 dní od doručenia ponuky záujem o ponúkanú nepotrebnú nehnuteľnú vec alebo ak neuzavrie darovaciu zmluvu do 30 dní od doručenia návrhu darovacej zmluvy, verejnoprávna inštitúcia je oprávnená ponúknuť na bezodplatný prevod túto nepotrebnú nehnuteľnú vec obci, na ktorej území sa nehnuteľná vec nachádza. Ak obec neprejaví do 30 dní od doručenia ponuky záujem o ponúkanú nehnuteľnú vec alebo ak neuzavrie darovaciu zmluvu do 30 dní od doručenia návrhu darovacej zmluvy, verejnoprávna inštitúcia je oprávnená ponúknuť na bezodplatný prevod túto nepotrebnú nehnuteľnú vec vyššiemu územnému celku, v ktorom územnom obvode sa nepotrebná nehnuteľná vec nachádza, a to za rovnakých podmienok ako obci. (5) Ak je predmetom ponuky na prevod vlastníctva nepredajná nehnuteľná vec, verejnoprávna inštitúcia je oprávnená ju predať na základe obchodnej verejnej súťaže za primeranú cenu, zníženú o 90 %. Ak je predmetom prevodu stavba spolu s pozemkom, najmenej za primeranú cenu pozemku zníženú o 50 %. Za nepredajnú nehnuteľnú vec sa na účely tohto zákona považuje stavba a) ktorú podľa potvrdenia stavebného úradu nie je možné z dôvodu jej technického stavu riadne užívať a ktorá ohrozuje život alebo zdravie osôb, b) ktorú nie je možné hospodárne opraviť, c) ktorej vlastníctvo sa nepodarilo previesť postupom podľa ods. 2 až 4.“ Doterajšie ods. 2 až 7 sa označujú ako ods. 6 až 11. 4. V § 5 ods. 10 sa vypúšťajú slová podľa ods. 1. 5. V § 6 ods. 2 sa slová „na ich ocenenie primeranou cenou sa použije § 5 ods. 5“ nahrádzajú slovami „stanovenie hodnoty vymieňaného nehnuteľného majetku sa musí vykonať podľa osobitného predpisu“. Poznámka pod čiarou 13. 6. V § 7 ods. 1 na konci sa bodka nahrádza čiarkou a pripájajú sa tieto slová: „ak § 5 ods. 4 neustanovuje inak“. 7. V § 13 ods. 1 písm. c) znie: c) Predaj nepotrebnej nehnuteľnej veci uvedenej v ods. 2 najmenej za primeranú cenu na každý predaj nepotrebnej nehnuteľnej veci za cenu nižšiu, než je primeraná cena, a na darovanie nepotrebnej nehnuteľnej veci. V súvislosti s vložením nového čl. 2 do návrhu zákona sa upraví názov zákona a primerane sa aj upraví označenie nasledujúcich článkov. Čo sa týka odôvodnenia, tak ako som spomenul, predmetný obsah, predmetný obsah pozmeňujúceho a doplňujúceho návrhu bol vyhotovený na základe komunikácie so Slovenskou rektorskou konferenciou, ktorej obsah, tohto pozmeňováku, predtým schválila Slovenská rektorská komisia, konferencia, pardon, Slovenská rektorská konferencia 4. septembra 19 hlasmi, a rieši problém nepotrebného a neupotrebiteľného majetku, ktoré majú verejné vysoké školy alebo verejnoprávne inštitúcie, ktorý ohrozuje život a zdravie a nie je možné ho hospodárne opraviť, aby teda mohol byť teda buď predaný, alebo aby mohol byť darovaný obci, mestu alebo vyššiemu územnému celku kvôli tomu, že verejnoprávne inštitúcie nemajú peniaze na takýto život ohrozujúci majetok, to opraviť alebo nejakým iným spôsobom to udržiavať. Obsah tohto pozmeňováku prišiel teda ako podnet zo Slovenskej rektorskej konferencie. Toľko z mojej strany, ďakujem za pozornosť.